CELEX: 62015CN0505
Language: sk
Date: 2015-09-23 00:00:00
Title: Vec C-505/15 P: Odvolanie podané 23. septembra 2015: Siderurgica Latina Martin SpA (SLM) proti rozsudku Všeobecného súdu (šiesta komora) z 15. júla 2015 vo veciach T-389/10 a T-419/10

7.12.2015   
            
            
               SK
            
            
               Úradný vestník Európskej únie
            
            
               C 406/21
            
         Odvolanie podané 23. septembra 2015: Siderurgica Latina Martin SpA (SLM) proti rozsudku Všeobecného súdu (šiesta komora) z 15. júla 2015 vo veciach T-389/10 a T-419/10
   (Vec C-505/15 P)
   (2015/C 406/22)
   Jazyk konania: taliančina
   
      Účastníci konania
   
   
      Odvolateľka: Siderurgica Latina Martin SpA (SLM) (v zastúpení: G. Belotti, P. Ziotti, avvocati)
   
      Ďalší účastník: Európska komisia
   
      Návrhy odvolateľky
   
   
               —
            
            
               znížiť pokutu uloženú SLM v rámci jej samostatnej zodpovednosti, ako aj v rámci jej solidárnej zodpovednosti, v prvom rade zohľadnením (i) dôkazov predložených v prvostupňovom konaní, (ii) usmernení na ukladanie pokút účinných v čase namietaných skutkových okolností, a (iii) okrajovej úlohy zohrávanej odvolateľkou a kratšieho trvania obdobia účasti na karteli, ktoré v prípade SLM začalo na konci roka 1999, pričom iba k tomuto obdobiu sú dostupné nepopierateľné a zhodujúce sa dôkazy na podporu tvrdení o takejto účasti,
            
         
               —
            
            
               priznať odvolateľke spravodlivé zadosťučinenie za prieťahy v správnom konaní, ktorými bolo poznačené vybavenie žiadosti o zhovievavosť zo strany Komisie, pričom Všeobecný súd túto záležitosť úplne zanedbal,
            
         
               —
            
            
               priznať odvolateľke zhovievavosť za jej včasne podanú žiadosť,
            
         
               —
            
            
               priznať odvolateľke spravodlivé zadosťučinenie za prieťahy v konaní,
            
         
               —
            
            
               v každom prípade zaviazať Európsku komisiu na náhradu trov konania.
            
         
      Odvolacie dôvody a hlavné tvrdenia
   
   [SLM] uvádza v podstate [šesť] odvolacích dôvodov, ktorými chce preukázať, že Všeobecný súd:
   
               —
            
            
               spôsobom, ktorý sa nezhoduje s predloženými dôkazmi, nedostatočne nanovo určil pokutu uloženú odvolateľke, čím porušil článok 49 ods. 3 Charty základných práv a ustálené zásady práva Únie, pokiaľ ide o primeranosť sankcií v oblasti hospodárskej súťaže, ako aj povinnosť odôvodnenia,
            
         
               —
            
            
               tým, že neuplatnil usmernenia na ukladanie pokút, ktoré boli účinné v čase, kedy nastali sporné skutkové okolnosti, porušil právo Európskej únie v súvislosti so zákazom retroaktivity menej výhodného trestného práva, najmä článok 49 ods. 1 Charty základných práv,
            
         
               —
            
            
               neúplne uplatnil svoju právomoc súdneho preskúmania, čím porušil aj článok 48 Charty základných práv, pričom zjavne skreslil predložené nezhodujúce sa dôkazy, bol zaujatý a nesplnil si povinnosť odôvodnenia,
            
         
               —
            
            
               nezaujal stanovisko k nesprávnemu úradnému postupu Komisie namietanému ako výsledok prieťahov v jej vybavovaní žiadosti o zhovievavosť, ku ktorej sa Komisia vyjadrila až po šiestich rokoch od jej podania,
            
         
               —
            
            
               odmietol osobitnú povahu žiadosti odvolateľky o zhovievavosť, čím prispel k paradoxnému a zjavne nespravodlivému konštatovaniu, že iba zakladateľom kartelu by sa malo priznať zníženie sankcií za ich ponuky na spoluprácu, keďže majú cenné dôkazy, ktoré ostatní účastníci s okrajovými úlohami nemôžu mať,
            
         
               —
            
            
               tým, že prijatie rozhodnutia mu trvalo 5 rokov, porušil článok 47 Charty základných práv, ktorý každému zaručuje právo na vybavenie veci v primeranom čase.